Verkoolde lyk in kattebak dié van soldaat | Netwerk24
Deur Warda Meyer 23 Augustus 2019 16:02
Soldate patrolleer teen bendes. Foto: Jaco Marais
Albert Fritz, LUR van die Wes-Kaapse gemeenskapsveiligheid, het Vrydag gesê die slagoffer was 'n 41-jarige soldaat.
Twee mans is vandeesweek in verband met die moord in hegtenis geneem.
Lede van die brandweer en reddingsdienste was by 'n brandende Hyundai, wat in Silversandsweg, Mfuleni, geparkeer was. Nadat die brand geblus is, het brandbestryders op die lyk in die kattebak afgekom. Die polisie het toe oorgeneem.
Fritz het die polisie geloof vir die inhegtenisneming van twee mans van onderskeidelik 24 en 43 jaar oud.
"Ons kan nie toelaat dat so 'n verregaande verontagsaming die vrede en veiligheid van die mense van ons provinsie bedreig nie. Ons kan nie toelaat dat bendelede ons gemeenskappe intimideer en terroriseer nie, veral nie diegene wat die kwesbaarste is nie."
Fritz het 'n beroep op die polisie gedoen om vas te stel of die moord bendeverwant was. Indien wel, moet hulle verseker dat die leiers wat die opdrag gegee het, vasgetrek en skuldig bevind word sodat hulle kan tronk toe gaan.
"Die SANW is ontplooi om ons te help om die provinsie te beskerm en ons moet alles in ons vermoë doen om hulle te ondersteun."